钦定古今图书集成/明伦汇编/官常典/第578卷 > 雍泰
## 钦定古今图书集成/明伦汇编/官常典/第578卷 > 雍泰

按《明外史》本传：“泰字世隆，咸宁人，成化五年进士，除
吴县知县。太湖涨，没田千顷，泰作堤为民利，称‘雍公
堤。民妾亡去，妾父讼夫密杀女，匿尸湖石下。泰使人
验之，并诘曰：‘彼密杀汝女，汝何以知匿所？且此非两
月尸，必汝杀他人女，冀得赂耳’。一考而服，召为御史，
巡盐两淮。灶丁无妻者，泰为婚匹。出知凤阳府，父忧’”
去。服阕，起知南阳。余子俊督师，荐为大同兵备副使，
擢山西按察使。泰刚廉，所至好搏击豪强。太原知府
尹珍途遇弗及避。泰召至，跪而数之。珍有违言，泰竟
笞。珍被诉于朝，且告泰非罪，杖人死。孝宗怒，逮下诏
狱。王恕请宽泰罪。会事经赦，乃降湖广参议。弘治四
年转浙江右布政使。复以母忧去。十二年起右副都
御史，巡抚宣府。官马死，军士不能偿。泰言于朝，以官
帑市边军贫有妻者辄鬻，泰请官为资给。尚书周经
因令贫者给聘财，典卖者收赎，军尽欢。参将王杰有
罪，泰劾之，下泰逮问。泰又请按千户八人。帝以泰屡
抑武臣，方诏都察院行勘，而参将李稽坐事系狱。畏
泰重劾，乞受杖。泰取大杖决之。稽乃奏泰凌虐。帝怒，
遣给事中徐仁偕锦衣千户往按。杰复使人走登闻
鼓下，讼泰妄逮将校至八十六人，并及其婿纳赂事。
法司核上，褫为民。武宗立，给事中潘铎等荐泰有敢
死之节，克乱之才。吏部尚书马文升遂起泰南京右
副都御史，提督操江。固辞不赴。正德三年许进为吏
部，复起前官。其秋，擢南京户部尚书。太监刘瑾，泰乡
人也，怒泰不与通，甫四日即令致仕。谓进私泰，遂削
二人籍，而追斥马文升及前荐泰者尚书刘大夏、给
事中赵士贤、御史张津等为民，其他罚米输边者又五十馀人。泰归，居韦曲别墅，不入城市。瑾诛，复官致
仕，年八十卒。卒时，榻下有声若霆者。泰奉身俭素，贵
宾至，不过二肉。为尚书，无绯衣。及卒，家人始制以敛。
天启中，追谥《端惠》。